445/2018

Útdráttur

L ehf. krafðist þess aðallega að viðurkennt yrði með dómi að sá hluti lánssamnings á milli L ehf. og L hf. sem væri verðtryggður bæri ekki vexti en til vara að verðtryggður hluti lánssamningssins bæri ekki breytilega vexti heldur vexti sem ákveðnir væru af Seðlabanka Íslands. Héraðsdómur sýknaði L hf. af kröfu L ehf. Í úrskurði Landsréttar kom fram að varakröfu L ehf. hefði verið getið í dómi héraðsdóms meðal krafna L ehf. en að öðru leyti hefði ekkert verið vikið að kröfunni eða úr henni leyst og væri það í andstöðu við flið 1. mgr. og 2. mgr. 114. gr. laga nr. 91/1991, um meðferð einkamála. Þá hefði héraðsdómur ekki vikið að kröfu L hf. um frávísun á varakröfu L ehf. né úr henni leyst og væri það í andstöðu við c og flið 1. mgr. 114. gr. sömu laga. Samkvæmt því væru slíkir annmarkar á dómi héraðsdóms að óhjákvæmilegt væri að ómerkja hann og vísa málinu heim í hérað til löglegrar meðferðar og dómsálagningar að nýju.

Úrskurður Landsréttar

Landsréttardómararnir A-kk-nf E. J-kk-nf, I-kvk-nf E-kvk-nf og J-kk-nf S-kk-nf kveða upp úrskurð í máli þessu.

Málsmeðferð og dómkröfur aðila

1 Áfrýjandi skaut málinu til Landsréttar 24. maí 2018. Áfrýjað er dómi Héraðsdóms Reykjavíkur 26. apríl 2018 í málinu nr. E583/2017. Áfrýjandi krefst þess aðallega í fyrri hluta dómkröfu að hinum áfrýjaða dómi verði hrundið og viðurkennt verði með dómi að sá hluti lánssamnings nr. SBB110611, upphaflega á milli hans og SP fjármögnunar hf. en nú á milli hans og stefnda, sem er verðtryggður beri ekki vexti. Til vara krefst áfrýjandi þess að viðurkennt verði með dómi að verðtryggður hluti lánssamningsins beri ekki breytilega vexti heldur vexti sem Seðlabanki Íslands ákveður samkvæmt 4. gr. laga nr. 38/2001, um vexti og verðtryggingu. 2 Í síðari hluta dómkröfu krefst áfrýjandi þess að viðurkennt verði með dómi að yfirlýsing lögmanns stefnda í greinargerð héraðsdómsmálsins nr. E583/2017, um að áfrýjandi hafi greitt 80 af 84 gjalddögum lánsins, sé skuldbindandi fyrir stefnda.

3 Loks krefst áfrýjandi málskostnaðar vegna meðferðar málsins fyrir héraðsdómi og Landsrétti.

4 Stefndi krefst þess að hinn áfrýjaði dómur verði staðfestur. Þá krefst hann málskostnaðar fyrir Landsrétti.

5 Í bréfi lögmanns áfrýjanda 18. febrúar 2019 gerði áfrýjandi kröfu um að einum dómara málsins í Landsrétti yrði gert að víkja sæti vegna vanhæfis. Með úrskurði Landsréttar 21. febrúar 2019 var kröfunni hafnað og var sú niðurstaða staðfest með dómi Hæstaréttar 26. mars 2019 í máli nr. 14/2019.

6 Málið var flutt um formhlið þess 23. maí 2019.

Niðurstaða

7 Stefndi var í hinum áfrýjaða dómi sýknaður af fyrri hluta aðalkröfu áfrýjanda um að viðurkennt verði með dómi að sá hluti lánssamnings nr. SBB110611 sem er verðtryggður beri ekki vexti. Varakröfu áfrýjanda, um að viðurkennt verði með dómi að verðtryggður hluti lánssamningsins beri ekki breytilega vexti heldur vexti sem Seðlabanki Íslands ákveður samkvæmt 4. gr. laga nr. 38/2001, er getið í upphafi dómsins þar sem rakin er kröfugerð aðila. Að öðru leyti er ekkert vikið að kröfunni eða úr henni leyst. Er þetta í andstöðu við flið 1. mgr. og 2. mgr. 114. gr. laga nr. 91/1991, um meðferð einkamála.

8 Stefndi gerði í greinargerð fyrir héraðsdómi kröfu um að fyrrgreindri varakröfu áfrýjanda yrði vísað frá dómi. Af þingbók í héraði verður ekki ráðið að stefndi hafi fallið frá þessari frávísunarkröfu heldur er þar þvert á móti sérstaklega bókað við aðalmeðferð málsins að stefndi hafi þar gert sömu kröfur og hann gerði í greinargerð fyrir héraðsdómi. Í dómi héraðsdóms er hins vegar hvorki vikið að frávísunarkröfunni né úr henni leyst. Er þetta í andstöðu við c og flið 1. mgr. 114. gr. laga nr. 91/1991.

9 Samkvæmt framangreindu eru slíkir annmarkar á dómi héraðsdóms að óhjákvæmilegt er að ómerkja hann án kröfu og vísa málinu heim í hérað til löglegrar meðferðar og dómsálagningar á ný.

10 Rétt þykir að málskostnaður fyrir Landsrétti falli niður.

Úrskurðarorð:

Hinn áfrýjaði dómur er ómerktur og málinu vísað heim í hérað til löglegrar meðferðar á ný.

Málskostnaður fyrir Landsrétti fellur niður.